Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 464/10/1105	Bratislava V, 24.3.2014
EEČ : 2-12-153-2014

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
vedené na tom skutkovom základe, že obvinený bol dňa 07.06.2010 o 00.30h v Bratislave XXXXX v zmysle § 18 zákona o Policajnom zbore kontrolovaný hliadkou PZ spolu s osobami XXXXX, nar. XXXXX, bytom XXXXX, XXXXX XXXXX, nar. XXXXX, bytom XXXXX, XXXXX a XXXXX, nar. XXXXX, bytom XXXXX, XXXXX, obvinený po príchode hliadky odhodil na zem injekčné striekačky, pričom v jednej zo striekačiek sa nachádzala hnedo červená tekutina, na základe čoho vzniklo podozrenie, že sa v nej môže nachádzať droga. Následnou expertízou KEÚ PZ Bratislava bolo zistené, že predmetná plastová striekačka označená ako stopa č. 4 obsahovala 0,26 ml hnedo červenej kvapaliny, pričom v extrakte z kvapaliny bola zistená prítomnosť látok, ktoré sú súčasťou dávky heroínu. Obsah injekčnej striekačky možno považovať za obvykle 1 jednorazovú dávku heroínu. Heroín je zaradený v zmysle zákona Národnej rady Slovenskej republiky č. 139/1998 Z.z. o omamných látkach, psychotropných látkach a prípravkoch v znení neskorších predpisov do I. Skupiny psychotropných látok, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Odôvodnenie:
V rámci previerky vyšetrovacích spisov dňa 14.3.2014 predložil vyšetrovateľ PZ tunajšej prokuratúre spis za účelom jeho preskúmania prokurátorom, pričom bol zistený nasledovný skutkový a právny stav.  

Poverený príslušník  Okresného riaditeľstva PZ v Bratislave V, Oddelenie skráteného vyšetrovania Petržalka - juh pod ČVS:ORP-1447/1-OSV-B5-2010 dňa 7.6.2010 začal trestné stíhanie pre vyššie uvedený skutok, ktorý kvalifikoval ako prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona. Dňa 2.12.2010 poverený príslušník  Okresného riaditeľstva PZ v Bratislave V, Oddelenie skráteného vyšetrovania Petržalka - juh pod ČVS:ORP-1447/1-OSV-B5-2010 vzniesol obvinenie XXXXX na vyššie uvedenom skutkovom a právnom základe.

Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Preskúmaním vyšetrovacieho spisu som zistil, že vinu obvineného  za stíhaný skutok preukazuje výpoveď svedkyne XXXXX a svedkov XXXXX a XXXXX.  

Vzhľadom k tomu, že obvinený uviedol, že je závislý od drog a v čase skutku bol pod ich vplyvom, boli do konania pribratí znalci MUDr. Danica Hunáková, CSc. a MUDr. Eva Balážová, CSc. za účelom skúmania duševného stavu obvineného. Z ich znaleckého posudku nevyplýva prekážka vedenia trestného stíhania voči obvinenému, navrhujú však uložiť ústavnú protitoxikomanickú liečbu. 
   
 Podľa § 171 ods. 1 Trestného zákona, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.
 
Okresný súd Bratislava 2 trestným rozkazom sp. zn. 1T 165/2010 zo dňa 30.9.2011 uznal obvineného vinným za prečin poškodzovanie cudzej veci podľa § 245 ods. 1 Trestného zákona a uložil mu súhrnný podmienečný trest odňatia slobody vo výmere 6 mesiacov so skúšobnou dobou 18 mesiacov, súčasne zrušil výrok o treste trestného rozkazu Okresného súdu Bratislava 2, sp. zn. 0T 11/2010. 

Okresný súd Bratislava 2 trestným rozkazom sp. zn. 3T 6/2012 zo dňa 7.2.2012 uznal obvineného vinným za prečin krádeže podľa § 212 ods. 2 písm. f) Trestného zákona a uložil mu trest odňatia slobody vo výmere 3 mesiace. 

Okresný súd Bratislava 2 trestným rozkazom sp. zn. 1T 44/2012 zo dňa 11.5.2012 uznal obvineného vinným za pokus prečinu krádeže v súbehu s prečinom poškodzovanie cudzej veci podľa § 245 ods. 2 písm. a) Trestného zákona a uložil mu súhrnný trest odňatia slobody vo výmere 10 mesiacov, súčasne zrušil výrok o treste trestného rozkazu Okresného súdu Bratislava 2, sp. zn. 3T 6/2012. 

Okresný súd Bratislava 5 trestným rozkazom sp. zn. 0T 65/2013 zo dňa 6.3.2013 uznal obvineného vinným za prečin zatajenie veci podľa § 236 ods. 1 Trestného zákona a uložil mu trest odňatia slobody vo výmere 4 mesiace. 

Okresný súd Bratislava 1 trestným rozkazom sp. zn. 6T 49/2013 zo dňa 6.9.2013 uznal obvineného vinným za prečin marenie výkonu úradného rozhodnutia podľa § 348 ods. 1 písm. a) Trestného zákona a uložil mu trest odňatia slobody vo výmere 3 mesiace.

Okresný súd Bratislava 1 rozsudkom sp. zn. 0T 10/2014 zo dňa 28.2.2014 uznal obvineného vinným za prečin marenie výkonu úradného rozhodnutia podľa § 348 ods. 1 písm. a) Trestného zákona a uložil mu trest odňatia slobody vo výmere 7 mesiacov.

Vzhľadom na vyššie uvedené odsúdenia obvineného mám za to, že súd by pri rozhodovaní o stíhanom skutku s najväčšou pravdepodobnosťou zastavil trestné stíhanie podľa § 281 ods. 2  Trestného poriadku s poukazom na § 215 ods. 2 písm. a) Trestného poriadku.

Vzhľadom na vyššie uvedené je potom predmetné trestné stíhanie neúčelné a nehospodárne, pretože trest, ku ktorému môže stíhanie viesť (najviac tri roky trestu odňatia slobody), je aj s ohľadom na časový odstup od spáchania skutku celkom bez významu popri treste, ktorý bol obvinenému už uložený. 

S poukazom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

Mgr. Peter Krajčovič
prokurátor